b'\n_START_ARTICLE_\nAage Poulsen\n_START_PARAGRAPH_\nAage B\xc3\xb8rge \xe2\x80\x9dPjevs\xe2\x80\x9d Poulsen (16 juli 1919 i K\xc3\xb8benhavn - 31. august 1998 i Helsing\xc3\xb8r) var en tidligere dansk atlet og t\xc3\xb8mrer medlem af Helsing\xc3\xb8r IF._NEWLINE_I 1936, 17 \xc3\xa5r gammel, meldte Aage Poulsen sig ind i Helsing\xc3\xb8r IF og allerede \xc3\xa5ret efter begyndte hans store potentiale at blive synligt. I starten var det mellemdistancerne og terr\xc3\xa6nl\xc3\xb8b han satsede p\xc3\xa5. I 1943 blev han udtaget til at l\xc3\xb8be 1500 meter p\xc3\xa5 det danske landshold, der skulle m\xc3\xb8de Sverige i atletiklandskamp p\xc3\xa5 Stockholm Stadion og blev nummer to. L\xc3\xb8bet blev hans bedste 1500 meter nogensinde og med tiden 3.51,0 satte han en dansk rekord, der stod i fem \xc3\xa5r, og tid der ogs\xc3\xa5 placerede ham blandt verdenseliten. Han blev af med rekorden til klubkameraten Erik J\xc3\xb8rgensen kun en m\xc3\xa5ned f\xc3\xb8r afrejsen til OL i London 1948._NEWLINE_Ved OL var han den f\xc3\xb8rste danske sportsmand i aktion. Han deltog p\xc3\xa5 5000 meter og der var store forh\xc3\xa5bninger til, at han skulle kvalificere sig til finalen, idet han en m\xc3\xa5neds tid f\xc3\xb8r legene havde sat ny dansk rekord med tiden 14.32,6. I sit indledende l\xc3\xb8b l\xc3\xa5 han p\xc3\xa6nt placeret, indtil der manglede tre omgange. Da vaklede han pludselig ind p\xc3\xa5 gr\xc3\xa6sset ved siden af banen og faldt om med et hedeslag. Dermed var hans OL-deltagelse slut. Han havde ved EM 1946 i Oslo opn\xc3\xa5et en 10. plads p\xc3\xa5 denne distance p\xc3\xa5 tiden 14,53,6, men m\xc3\xa5tte igen afbryde i et internationalt mesterskab, da han igen deltog p\xc3\xa5 5000 meter ved EM 1950 i Bruxelles._NEWLINE_Aage Poulsen vandt p\xc3\xa5 de danske meterskaber tre individuelle titler, dertil flere i holdl\xc3\xb8b sammen med Thorbj\xc3\xb8rn Bender, Jesper J\xc3\xb8nsson og Erik J\xc3\xb8rgensen._NEWLINE_Aage Poulsen var bror til Georg Poulsen, formand for fagforeningen Dansk Metalarbejderforbund.'